বাংলার বুকে আদি যোগী মন্দির! দক্ষিণের শিবক্ষেত্র আজ কাকদ্বীপেও

ওয়েব ডেস্ক: দক্ষিণ ভারতের শিবক্ষেত্র আজ নেমে এসেছে বাংলার বুকে। কাকদ্বীপের (Kakdwip) মতো প্রান্তিক জনপদে গড়ে উঠেছে আদি যোগী মন্দির (Adi Yogi Temple)। সৌজন্যে দুর্গাপুজো (Durga Puja)। মায়ের আগমনের সঙ্গে কাকদ্বীপে খুলে গিয়েছে এক অনন্য তীর্থস্থান। আধুনিকত্বের সঙ্গে সাবেকিয়ানার মিলনে যেন এক দৈবস্থানে পরিণত হয়েছে। তাই সেখানে পুজো পাবে এক কুমারীও।

জাঁকজমক ও ঐতিহ্যের মেলবন্ধনে এবছর ২৬তম বর্ষে পদার্পণ করল কাকদ্বীপের ঐতিহ্যবাহী রবীন্দ্র সংঘের দুর্গাপুজো। এবারের পুজোর মূল আকর্ষণ হল তামিলনাড়ুর বিখ্যাত আদি যোগী মন্দিরের আদলে তৈরি করা মণ্ডপ। গত ১৫ অগাস্ট থেকে প্রায় ১৫ জন দক্ষ কারিগর নিরলস পরিশ্রম করে এই বিশাল মণ্ডপটি গড়ে তুলেছেন।

আরও পড়ুন: চায়ের আড্ডা থেকে দুর্গাপুজোর ভাবনা খাটুয়া বাড়ির! দশমী নয়, বিসর্জন হয় দ্বাদশীতে

​মণ্ডপের বাইরে আধুনিক স্থাপত্যের ছোঁয়া থাকলেও, ভেতরের পরিবেশ সম্পূর্ণ সাবেকিয়ানার আদলে সাজানো হয়েছে। এখানে সপরিবারে সন্তান-সন্ততিদের নিয়ে মহিষাসুরমর্দিনীরূপে বিরাজ করছেন দেবী দুর্গা। দেবীর প্রতিমাও তৈরি হয়েছে সম্পূর্ণ ঐতিহ্য মেনে, যা দর্শকদের মনে এক অন্যরকম শান্তির অনুভূতি এনে দেবে।

​পুজো কমিটির পক্ষ থেকে জানানো হয়েছে, এই বছরের পুজোয় বেশ কিছু বিশেষ আয়োজন থাকছে। নবমীর দিনে আয়োজন করা হয়েছে কুমারী পূজা, যা এই পূজাকে আরও মহিমান্বিত করে তুলবে। পূজা উদ্যোক্তারা আশা করছেন, যদি আবহাওয়া অনুকূল থাকে, তবে বিগত বছরগুলোর মতোই এবছরও হাজার হাজার দর্শনার্থীর সমাগম ঘটবে এই মণ্ডপে। শিল্প এবং আধ্যাত্মিকতার এই অনন্য মিশ্রণ দেখতে দর্শনার্থীরাও অধীর আগ্রহে অপেক্ষা করছেন।